喜雨呈趙使君
作者：劉黻
朝代：宋

paragraphs: 閏餘五月即六月，一雨不來天欲裂。
邦侯赤心走群望，喚醒癡龍睡時節。
雷車風馭相後先，甘霔連天聲未歇。
茅檐靜聽老農語，今歲夐與他年別。
烟瘴壓低曾見雪，晴未兼旬雨復咽。
區區枯草寧有知，孕出靈芝光吐結。
邦侯求仁求此心，表裏不欺天地徹。
爲霖何暇蜥藏甕，占雲已喜鸛鳴垤。
斗頓溪流高一尺，盡與疲氓洗炎熱。
晚禾獵獵實方腴，早稻津津香已馝。
饑者可飽飽者逸，深夜城簫響清絕。
持此豐年還聖主，願同何武歌休烈。